CELEX: 52020PC0292
Language: sk
Date: 2020-07-07
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli7. 7. 2020
            COM(2020) 292 final
            2020/0136(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Rumunsko listom, ktorý Komisia zaevidovala 14. januára 2020, požiadalo o povolenie naďalej uplatňovať oslobodenie od DPH pre zdaniteľné osoby, ktorých ročný obrat nie je vyšší ako ekvivalent sumy 88 500 EUR v národnej mene, aj po 31. decembri 2020.
            
            
               Komisia v súlade s článkom 395 ods. 2 smernice o DPH informovala o žiadosti preloženej Rumunskom ostatné členské štáty listom z 18. februára 2020. Listom z 19. februára 2020 Komisia oznámila Rumunsku, že má všetky informácie, ktoré považuje za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitnú úpravu pre malé podniky vrátane možnosti oslobodiť od DPH zdaniteľné osoby, ktorých ročný obrat nepresahuje určitú sumu. Zdaniteľné osoby, na ktoré sa toto oslobodenie vzťahuje, nemusia účtovať DPH na svoje dodania, a v dôsledku toho si teda nemôžu odpočítať DPH na svojich vstupoch.
            
            
               
                  Podľa článku 287 bodu 18 smernice o DPH môže Rumunsko oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene.
               
            
            
               Vykonávacím rozhodnutím Rady 2012/181/EÚ
                  2
                sa Rumunsku povolilo, aby do 31. decembra 2014 oslobodilo od DPH zdaniteľné osoby, ktorých ročný obrat nepresahuje ekvivalent sumy 65 000 EUR v národnej mene pri prepočítacom kurze platnom v deň jeho pristúpenia k Európskej únii. Vykonávacím rozhodnutím Rady 2014/931/EÚ
                  3
                sa Rumunsku povolilo naďalej uplatňovať osobitné opatrenie odchyľujúce sa od článku 287 bodu 18 smernice o DPH do 31. decembra 2017. Rumunsku sa následne vykonávacím rozhodnutím Rady (EÚ) 2017/1855
                  4
                povolilo zvýšiť strop na oslobodenie od dane na ekvivalent sumy 88 500 EUR v národnej mene a predĺžiť dátum uplynutia platnosti odchyľujúceho sa opatrenia do 31. decembra 2020 alebo do nadobudnutia účinnosti smernice, ktorou sa menia ustanovenia článkov 281 až 294 smernice o DPH, podľa toho, čo nastane skôr. Opatrenie je nepovinné, čo malým podnikom umožňuje rozhodnúť sa pre všeobecnú úpravu DPH.
            
            
               
                  Súčasná žiadosť Rumunska o ďalší odklad dátumu uplynutia platnosti odchyľujúceho sa opatrenia bez zvýšenia súčasného stropu na úrovni 88 500 EUR sa zakladá na rovnakých dôvodoch, ktoré boli predložené v predchádzajúcich žiadostiach.
               
               
                  Rumunsko tvrdí, že predĺženie platnosti odchyľujúceho sa opatrenia, ako aj súčasný strop výnimky sú vzhľadom na štruktúru národného hospodárstva odôvodnené. Malé a stredné podniky znášajú v porovnaní s veľkými podnikmi neprimerané náklady na dodržiavanie predpisov v oblasti DPH. Týmto oslobodením od DPH sa výrazne obmedzujú povinnosti malých podnikov súvisiace s DPH, pričom sa zároveň odbremeňujú daňové orgány od povinnosti monitorovať výber malého objemu príjmov od malých a stredných podnikov s ročným obratom nižším ako 88 500 EUR.
               
               
                  Rumunsko v tejto súvislosti odhaduje, že suma DPH, ktorú v roku 2019 zaplatili do štátneho rozpočtu zdaniteľné osoby zaregistrované na účely DPH s ročným obratom nižším ako 88 500 EUR, predstavovala 2,52 % z príjmov plynúcich z DPH a 1,09 % z celkových príjmov štátneho rozpočtu. Za ten istý rok zaplatili zdaniteľné osoby s ročným obratom vyšším ako 88 500 EUR (ktoré predstavujú 42,85 % z celkového počtu zdaniteľných osôb zaregistrovaných na daňové účely) 97,48 % z celkových príjmov z DPH. Na základe toho sa možno domnievať, že vplyv odchyľujúceho sa opatrenia na daňové príjmy vybrané na stupni konečnej spotreby bude zanedbateľný, zatiaľ čo jeho vplyv z hľadiska zjednodušenia daňových povinností dotknutých zdaniteľných osôb, ako aj postupu výberu DPH pre daňovú správu bude značný.
               
            
            
               Na základe informácií, ktoré poskytlo Rumunsko, je zrejmé, že cieľom žiadosti o predĺženie platnosti odchyľujúceho sa opatrenia je oslobodiť malé podniky od mnohých povinností súvisiacich s DPH v rámci všeobecnej úpravy DPH, ako aj znížiť zaťaženie daňovej správy, pokiaľ ide o výber daní, v dôsledku čoho bude efektívnejšia a zároveň sa ušetria administratívne zdroje a obmedzia sa daňové úniky. Odchyľujúce sa opatrenie je teda v súlade s cieľmi stanovenými v článku 395 ods. 1 prvom pododseku smernice o DPH, ktorý umožňuje členským štátom zaviesť osobitné opatrenia odchyľujúce sa od jej ustanovení s cieľom zjednodušiť výber DPH alebo zamedziť daňovým únikom. V tejto súvislosti sa opätovne zdôrazňuje, že opatrenie je a zostane nepovinné pre zdaniteľné osoby, ktoré majú možnosť rozhodnúť sa pre všeobecnú úpravu DPH.
            
            
            
               
                  Ako Rumunsko preukázalo, rovnako sa neočakáva, že by odchyľujúce sa opatrenie významne ovplyvnilo celkovú sumu daňových príjmov vybraných na stupni konečnej spotreby. Preto sa možno domnievať, že odchyľujúce sa opatrenie je v súlade s článkom 395 ods. 1 druhým pododsekom smernice o DPH.
               
               
                  Vzhľadom na uvedené skutočnosti a vzhľadom na to, že právny rámec EÚ a skutková situácia zostávajú nezmenené, možno požadované predĺženie dátumu uplynutia platnosti odchyľujúceho sa opatrenia považovať za odôvodnené. Navrhuje sa preto, aby sa Rumunsku požadovaná výnimka udelila.
               
            
            
               Výnimky sa zvyčajne udeľujú na obmedzené obdobie tak, aby sa dalo posúdiť, či odchyľujúce sa opatrenie zostáva primerané a účinné. Okrem toho Rada prijala 18. februára 2020 smernicu, ktorou sa menia ustanovenia článkov 281 až 294 smernice o DPH týkajúce sa osobitnej úpravy pre malé podniky
                  5
               . V novej smernici o zjednodušených pravidlách DPH pre malé podniky sa od členských štátov vyžaduje, aby najneskôr do 31. decembra 2024 prijali a uverejnili zákony, právne predpisy a správne opatrenia potrebné na dosiahnutie súladu s novými pravidlami. Členské štáty budú tieto vnútroštátne ustanovenia musieť uplatňovať od 1. januára 2025.
            
            
            
               Je preto vhodné povoliť Rumunsku, aby uplatňovalo odchyľujúce sa opatrenie naďalej do 31. decembra 2024.
            
         
         
            
               •Súlad s existujúcimi ustanoveniami v tejto oblasti politiky
            
            
               
                  Odchyľujúce sa opatrenie je v súlade s filozofiou uvedenej smernice z 18. februára 2020, ktorou sa menia články 281 až 294 smernice o DPH, pokiaľ ide o osobitnú úpravu pre malé podniky, ktorá vyplýva z akčného plánu v oblasti DPH
                     6
                   a ktorej cieľom je vytvoriť moderný, zjednodušený režim pre tieto podniky. Jej cieľom je najmä znížiť náklady na dodržiavanie predpisov v oblasti DPH, znížiť narušenia hospodárskej súťaže na vnútroštátnej úrovni aj na úrovni EÚ, znížiť negatívny vplyv stropu a uľahčiť dodržiavanie predpisov podnikmi, ako aj monitorovanie zo strany daňových správ.
               
            
            
               Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý strop, v súlade s článkom 285 smernice o DPH, boli udelené iným členským štátom. Malte
                  7
                bol povolený strop 20 000 EUR; Holandsku
                  8
                strop 25 000 EUR; Luxembursku strop 35 000 EUR
                  9
               ; Poľsku
                  10
               , Estónsku
                  11
                a Lotyšsku
                  12
                bol povolený strop 40 000 EUR; Chorvátsku
                  13
                a Litve
                  14
                strop 45 000 EUR; Maďarsku strop 48 000 EUR
                  15
               ; Slovinsku
                  16
                strop 50 000 EUR; a Taliansku
                  17
                strop 65 000 EUR.
            
            
            
               Ako už bolo uvedené, odchýlky od smernice o DPH by mali byť vždy časovo obmedzené, aby sa dali posúdiť ich účinky. Predĺženie dátumu uplynutia platnosti odchyľujúceho sa opatrenia do 31. decembra 2024 je v súlade s požiadavkami novej smernice o jednoduchších pravidlách DPH pre malé a stredné podniky. V uvedenej smernici sa stanovuje 1. január 2025 ako dátum, ku ktorému členské štáty budú musieť uplatňovať vnútroštátne ustanovenia, ktoré sú povinné prijať na dosiahnutie súladu s uvedenou smernicou.
            
            
            
               
                  Navrhované opatrenie je preto v súlade s ustanoveniami smernice o DPH.
               
            
            
               Súlad s ostatnými politikami Únie
            
            
               
                  Komisia vo svojich ročných pracovných programoch neustále zdôrazňuje potrebu jednoduchších pravidiel pre malé podniky. V tejto súvislosti sa v pracovnom programe Komisie na rok 2020
                     18
                   uvádza „ osobitná stratégia pre MSP, ktorá malým a stredným podnikom uľahčí podnikanie, rozširovanie a expanziu“. Pokiaľ ide o fiškálne pravidlá, odchyľujúce sa opatrenie je v súlade s týmito cieľmi. Je v súlade najmä s pracovným programom Komisie na rok 2017
                     19
                  , v ktorom sa osobitne poukázalo na to, že administratívna záťaž spojená s dodržiavaním predpisov v oblasti DPH je pre malé podniky vysoká a že technické inovácie predstavujú nové výzvy pre účinný výber daní, a v ktorom sa zdôraznila potreba zjednodušiť DPH pre menšie spoločnosti.
               
               
                  Podobne je opatrenie v súlade so stratégiou jednotného trhu z roku 2015
                     20
                  , v ktorej Komisia vytýčila cieľ podporovať rast malých a stredných podnikov, okrem iného znížením administratívnej záťaže, ktorá im bráni v plnej miere využívať výhody jednotného trhu. Nadväzuje aj na filozofiu oznámenia Komisie z roku 2013 s názvom „Akčný plán pre podnikanie 2020: Opätovné stimulovanie podnikateľského ducha v Európe“
                     21
                  , v ktorom sa zdôraznila potreba zjednodušiť daňové právne predpisy pre malé podniky.
               
               
                  Toto opatrenie je v súlade s cieľmi politík EÚ zameraných na malé a stredné podniky, ktoré sú stanovené v oznámení Komisie o začínajúcich podnikoch z roku 2016
                     22
                   a v oznámení z roku 2008 s názvom Najskôr myslieť v malom – iniciatíva „Small Business Act“ pre Európu
                     23
                  , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a zjednodušili tak existujúce regulačné prostredie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH je jediným možným právnym základom.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               
                  Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu, šetreniu administratívnych zdrojov a obmedzeniu daňových únikov.
               
            
            
               •Výber nástroja
            
         
         
            
               
                  Navrhovaným nástrojom je vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Rumunskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               Cieľom návrhu vykonávacieho rozhodnutia Rady je predĺžiť uplatňovanie zjednodušujúceho opatrenia, ktorým sa odstraňujú mnohé z povinností súvisiacich s DPH pre podniky s ročným obratom nepresahujúcim 88 500 EUR alebo ekvivalent tejto sumy v národnej mene. Mohlo by to mať potenciálny pozitívny vplyv na zníženie administratívneho zaťaženia pre 241 417 malých podnikov, ktoré predstavujú 57,15 % z celkového počtu zdaniteľných osôb zaregistrovaných na účely DPH a 17,79 % z celkového počtu aktívnych zdaniteľných osôb v Rumunsku za rok 2019 (do 31. októbra). Odchyľujúce sa opatrenie by rovnako mohlo výrazne znížiť zaťaženie daňovej správy, pokiaľ ide o výber daní, v dôsledku čoho by bola efektívnejšia, pričom by sa zároveň ušetrili administratívne zdroje a obmedzili daňové úniky. Odchyľujúce sa opatrenie je a zostane pre zdaniteľné osoby nepovinné. Zdaniteľné osoby budú mať naďalej možnosť rozhodnúť sa pre všeobecnú úpravu platby DPH v súlade s článkom 290 smernice 2006/112/ES. Rumunsko odhaduje vplyv na rozpočet z hľadiska príjmov z DPH za rok 2019 ako zanedbateľný.
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
            
               Návrh nebude mať negatívny vplyv na rozpočet EÚ, pretože Rumunsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
            
            
               2020/0136 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  24
               , a najmä na jej článok 395 ods. 1 prvý pododsek,
            
         
         
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 bodu 18 smernice 2006/112/ES môže Rumunsko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent 35 000 EUR v národnej mene pri prepočítacom kurze platnom v deň jeho pristúpenia.
            
            
               (2)Vykonávacím rozhodnutím Rady 2012/181/EÚ
                  25
                sa Rumunsku povolilo zaviesť osobitné opatrenie odchyľujúce sa od článku 287 smernice 2006/112/ES (ďalej len „odchyľujúce sa opatrenie“), ktorým sa od DPH oslobodzujú zdaniteľné osoby s ročným obratom nepresahujúcim 65 000 EUR. Platnosť tohto odchyľujúceho sa opatrenia uplynula 31. decembra 2014.
            
            
               (3)Vykonávacím rozhodnutím Rady 2014/931/EÚ
                  26
                sa Rumunsku povolilo naďalej uplatňovať odchyľujúce sa opatrenie do 31. decembra 2017.
            
            
               (4)Vykonávacím rozhodnutím Rady (EÚ) 2017/1855
                  27
                sa Rumunsku povolilo uplatňovať osobitné opatrenie odchyľujúce sa od článku 287 smernice 2006/112/ES s cieľom oslobodiť od DPH zdaniteľné osoby, ktorých ročný obrat nepresahuje ekvivalent sumy 88 500 EUR v národnej mene pri prepočítacom kurze platnom v deň jeho pristúpenia. Toto odchyľujúce sa opatrenie bolo povolené do 31. decembra 2020 alebo do nadobudnutia účinnosti smernice, ktorou sa menia ustanovenia článkov 281 až 294 smernice 2006/112/ES, podľa toho, čo nastane skôr.
            
            
               (5)Rada 18. februára 2020 prijala smernicu (EÚ) 2020/285
                  28
               , ktorou sa menia články 281 až 294 smernice 2006/112/ES, pokiaľ ide o osobitnú úpravu pre malé podniky, a ktorou sa stanovujú nové pravidlá pre malé podniky vrátane maximálneho limitu ročného obratu v danom členskom štáte vo výške 85 000 EUR alebo ekvivalentu tejto sumy v národnej mene.
            
            
               (6)Listom, ktorý Komisia zaevidovala 14. januára 2020, Rumunsko požiadalo o povolenie naďalej uplatňovať odchyľujúce sa opatrenie aj po 31. decembri 2020.
            
            
               (7)Listom z 18. februára 2020 Komisia informovala ostatné členské štáty podľa článku 395 ods. 2 druhého pododseku smernice 2006/112/ES o žiadosti, ktorú Rumunsko predložilo. Listom z 19. februára 2020 Komisia oznámila Rumunsku, že má všetky informácie potrebné na posúdenie danej žiadosti.
            
            
               (8)Z informácií, ktoré Rumunsko poskytlo, vyplýva, že dôvody žiadosti o odchyľujúce sa opatrenie zostávajú z veľkej časti nezmenené. Toto odchyľujúce sa opatrenie je zjednodušujúcim opatrením, ktorým sa pre viaceré malé podniky obmedzujú povinnosti súvisiace s DPH. Rovnako sa ním znižuje zaťaženie daňových orgánov, keďže už nebude nutné monitorovať výber malého objemu príjmov od väčšieho počtu malých podnikov. Zdá sa, že zachovanie súčasného stropu na oslobodenie od dane je účinným spôsobom, ako šetriť administratívne zdroje a obmedziť daňové úniky.
            
            
               (9)Odchyľujúce sa opatrenie je a zostane pre zdaniteľné osoby nepovinné. Zdaniteľné osoby majú naďalej možnosť rozhodnúť sa pre všeobecnú úpravu platby DPH v súlade s článkom 290 smernice 2006/112/ES.
            
            
               (10)Podľa informácií, ktoré Rumunsko poskytlo, bude mať odchyľujúce sa opatrenie len zanedbateľný vplyv na celkovú sumu daňových príjmov Rumunska vybraných na stupni konečnej spotreby.
            
            
               (11)Odchyľujúce sa opatrenie nebude mať negatívny vplyv na vlastné zdroje Únie pochádzajúce z DPH, pretože Rumunsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89
                  29
               .
            
            
               (12)Vzhľadom na potenciálne priaznivý vplyv odchyľujúceho sa opatrenia na zníženie administratívneho zaťaženia malých podnikov a daňových orgánov bez výraznejšieho vplyvu na celkový generovaný príjem z DPH by sa Rumunsku malo povoliť uplatňovať odchyľujúce sa opatrenie na ďalšie obdobie.
            
            
               (13)Povolenie na uplatňovanie odchyľujúceho sa opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť stropu. Okrem toho majú členské štáty podľa smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia na dosiahnutie súladu s článkom 1 uvedenej smernice a tieto ustanovenia uplatňovať od 1. januára 2025. Je preto vhodné povoliť Rumunsku, aby uplatňovalo odchyľujúce sa opatrenie do 31. decembra 2024.
            
            
               (14)Vykonávacie rozhodnutie (EÚ) 2017/1855 by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               V článku 2 vykonávacieho rozhodnutia (EÚ) 2017/1855 sa druhý odsek nahrádza takto:
            
            
               „Toto rozhodnutie sa uplatňuje od 1. januára 2018 do 31. decembra 2024.“
            
         
         
            
               Článok 2
            
            
               Toto rozhodnutie je určené Rumunsku.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Vykonávacie rozhodnutie Rady 2012/181/EÚ z 26. marca 2012, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 92, 30.3.2012, s. 26).
               
               
                  
                     (3)
                  
                        Vykonávacie rozhodnutie Rady 2014/931/EÚ zo 16. decembra 2014, ktorým sa predlžuje uplatňovanie vykonávacieho rozhodnutia 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 365, 19.12.2014, s. 145).
               
               
                  
                     (4)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (5)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (6)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (7)
                  
                        Vykonávacie rozhodnutie Rady (EÚ) 2018/279 z 20. februára 2018, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 54, 24.2.2018, s. 14).
               
               
                  
                     (8)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (9)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (10)
                  
                        Vykonávacie rozhodnutie Rady (EÚ) 2018/1919 zo 4. decembra 2018, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 32).
               
               
                  
                     (11)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (12)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8).
               
               
                  
                     (13)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (14)
                  
                        Vykonávacie rozhodnutie Rady (EÚ) 2017/1853 z 10. októbra 2017, ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 15).
               
               
                  
                     (15)
                  
                        Vykonávacie rozhodnutie Rady (EÚ) 2018/1490 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 38).
               
               
                  
                     (16)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (17)
                  
                        Vykonávacie rozhodnutie Rady (EÚ) 2020/647 z 11. mája 2020, ktorým sa Talianskej republike povoľuje uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 151, 14.5.2020, s. 7).
               
               
                  
                     (18)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2020 – Ambicióznejšia Únia [COM(2020) 37 final].
               
               
                  
                     (19)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2017 [COM(2016) 710 final].
               
               
                  
                     (20)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Zlepšovanie jednotného trhu: viac príležitostí pre ľudí a podniky“ [COM(2015) 550 final].
               
               
                  
                     (21)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Akčný plán pre podnikanie 2020: Opätovné stimulovanie podnikateľského ducha v Európe [COM(2012) 795 final].
               
               
                  
                     (22)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Budúci lídri Európy: iniciatíva pre začínajúce a rozširujúce sa podniky [COM(2016) 733 final].
               
               
                  
                     (23)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ – Iniciatíva „Small Business Act“ pre Európu [KOM(2008) 394 v konečnom znení].
               
               
                  
                     (24)
                  
                        Ú. v. EÚ L 347, 11.12.2006, s. 1.
               
               
                  
                     (25)
                  
                        Vykonávacie rozhodnutie Rady 2012/181/EÚ z 26. marca 2012, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 92, 30.3.2012, s. 26).
               
               
                  
                     (26)
                  
                        Vykonávacie rozhodnutie Rady 2014/931/EÚ zo 16. decembra 2014, ktorým sa predlžuje uplatňovanie vykonávacieho rozhodnutia 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 365, 19.12.2014, s. 145).
               
               
                  
                     (27)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (28)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (29)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).